Oppdatert: En tidligere versjon av denne artikkelen hevdet at Mexicos president Enrique Peña Nieto hadde trukket seg fra UNGASS 2016, slik meksikanske myndigheter sa inntil sent mandag kveld. I siste øyeblikk ble det imidlertid klart at presidenten likevel stilte på møtets åpningsdag.

I sin tale oppfordret Nieto verdenssamfunnet til ikke å låse seg i det strenge forbudsparadigmet, og heller forme en politikk med utgangspunkt i menneskerettigheter. Han tok også til orde for å legalisere cannabis til medisinsk og akademisk bruk. Likevel understreket han behovet for et samlet verdenssamfunn, og ønsket ikke radikale tiltak uten konsensus i FN.

Les hele den meksikanske presidentens posisjon her, hvis du kan spansk.

Da den internasjonale narkotikapolitikken ble formet på 60-, 70- og 80-tallet, var det bred enighet om at ulovlige rusmidler måtte bekjempes med makt: Strenge grensekontroller, tett overvåkning og lange fengselsstraffer.

Sånn er det ikke lenger.

Etter mange år med stor ressursbruk og lite resultater, og forverring av en krig mot narkotika som er mer total enn metaforisk i land som Mexico, hvor den har kostet over 100.000 menneskeliv de siste ti årene, begynner mange land å tilslutte seg et ønske om reform.

I ettermiddag begynner FNs spesialsesjon om narkotika, UNGASS 2016, i New York. Her skal medlemslandene diskutere veien videre for global narkotikapolitikk, etter rop om hjelp fra landene som lider mest under det nåværende ruspolitiske regimet.

«Flere og flere land ser ut til å drite i FNs konvensjoner om narkotikapolitikk.

Opprinnelig skulle UNGASS avholdes i 2019, men i oktober 2012 ble det begjært fremskyndet av presidentene i Colombia, Guatemala og Mexico, som understreket et akutt behov for en internasjonal konferanse om reform. Forslaget ble senere støttet av 95 andre FN-land, noe som tyder på det finnes utbredt internasjonal enighet om at det er nødvendig med en ny global diskusjon om narkotikaproblemene, og hvordan disse bør håndteres.

Betyr det at FN denne uka kommer til å åpne for legalisering, avkriminalisering eller på annen måte vende radikalt vekk fra de gamle resolusjonene?

Nei, mener de fleste.